**נספח – מקורות על סיום מסע סנחריב**

וכשחזר סנחריב ממלחמת מצרים ירושלימה מצא שם את החיל, שהופקד ביד רבשקה, שרוי בסכנת מגפה. כי אלהים שילח בצבאו מחלה, שדמתה למגפה, ובלילה הראשון של המצור מתו מאה ושמונים אלף איש על שרי הצבא ושרי הגדוד שלהם. האסון הזה הפיל עליו פחד ואימה נוראה, ובהיותו חרד לצבא כולו ברח עם חילו הנותר אל ממלכתו הקרויה ממלכת נינוה.

יוסף בן מתתיהו, **קדמוניות היהודים**, ירושלים 1944, עמ' 354

אין לדעת מאילו שיקולים החליט סנחריב לא להתמודד עם ביצורי ירושלים ולשוב לאשור בלי לסלק את חזקיהו מכסאו. סנחריב הסתפק בכיבוש לכיש ושאר ערי יהודה. לכיש היתה העיר השנייה בגודלה ובחשיבותה ביהודה, שאליה ברח אמציה מלך יהודה (מל"ב י"ד 15). כמו כן שלטה לכיש על פלשת. סנחריב חיזק את הווסאלים שלו בפלשת על חשבונה של יהודה. ואולי חשב שלצורך כך יש לכבוש עיר זאת. נראה שגם גודלה וחשיבותה הביאו את סנחריב להשקיע מאמץ כה רב בכיבושה. כפי שעולה מהממצא הארכאולוגי שנתגלה בחפירותיה, ייתכן שלאחר כיבוש לכיש וכיבוש עשרות מבצרים ביהודה, לא נותר לחיל האשורי רצון להתמודד עם ביצורי ירושלים הגדולה והחזקה בערי יהודה. אין להטיל ספק שהיה ביכולתו של סנחריב לכבוש את ירושלים לו היה מוכן לשהות ביהודה תקופה ממושכת אך סנחריב העדיף לקבל את כניעת חזקיהו מלהסתבך במצור ממושך על ירושלים.

חנן אשל, "מסע סנחריב לירושלים", **ירושלים בימי בית ראשון**, ירושלים 1990, עמ' 153